Annette Vilhelmsen (SF), 2013-03-15:
Tak for præciseringen.
Med lovforslaget, som vi behandler her, indføres der nye regler for forvaltere af alternative investeringsfonde, herunder kapital- og hedgefonde.
Lovforslaget er en følge af et nyt direktiv på investeringsforvaltningsområdet, det såkaldte FAIF-direktiv eller kapital- og hedgefondsdirektivet.
Det er hensigten med de nye regler at skabe et mere effektivt indre marked for forvaltning og markedsføring af alternative investeringsfonde til gavn for konkurrencen og dermed for den enkelte investor.
Med indførelsen af de nye regler sikrer vi endvidere en øget åbenhed og gennemsigtighed på området for alternative investeringsfonde, herunder også med hensyn til, hvordan formuerne forvaltes i investeringsfondene.
Det er også til gavn for investorerne.
Endelig sikrer lovforslaget en øget beskyttelse af de investorer, som har investeret i de hidtil uregulerede fonde.
Det sker gennem større krav til information, tilsyn med forvalteren m.m.
I forbindelse med udarbejdelsen af lovforslaget har der været stræbt efter en så direktivnær implementering som muligt.
Vi har været opmærksom på ikke at overimplementere direktivet, og det er sket af hensyn til de danske forvalteres konkurrencemuligheder i forhold til udenlandske forvaltere og fonde.
Lovforslaget dækker forvaltere af alle typer af alternative investeringsfonde, og det vil sige, at både kapitalfonde, hedgefonde, ejendomsfonde m.m. vil blive omfattet af reglerne.
Det skal bemærkes, at det er forvalteren af en alternativ fond, der bliver underlagt lovforslagets regler, og ikke den enkelte fond.
Det skyldes, at fondens aktiviteter administreres af forvalteren.
En forvalter af en alternativ investeringsfond skal sørge for fondens porteføljepleje og risikostyring i forbindelse med sin forvaltning af fonden og skal, for at få tilladelse fra Finanstilsynet, være en juridisk person, som er omfattet af selskabsloven.
Det er som udgangspunkt alene forvaltere, der forvalter alternative investeringsfonde med en samlet formue på over 500 mio. euro, der fuldt ud bliver omfattet af lovforslaget og skal have en egentlig tilladelse som forvalter.
Forvaltere, der ikke overskrider tærskelværdien, skal alene registreres og skal alene leve op til enkelte af lovens krav.
Lovforslaget skal ses i sammenhæng med det fremsatte lovforslag L 176 til nyaffattelse af lov om investeringsforeninger m.m. og følgelov hertil, som er L 177.
Aflønningsreglerne i lovforslaget følger den politiske aftale for 2010 om aflønning i den finansielle sektor.
Det skyldes, at forvaltere af alternative investeringsfonde med lovforslaget bliver en del af den finansielle sektor, og derfor bliver de omfattet af den politiske aftale om aflønning.
Direktivets aflønningsregler suppleres derfor af kravene i den politiske aftale om aflønning.
Det indebærer bl.a. begrænsninger for brugen af variabel aflønning, hvorefter forvaltere skal overholde et loft for bestyrelsens og direktionens variable løn, sådan at den variable løn ikke må overstige 50 pct. af den faste grundløn.
Endvidere vil der gælde restriktioner for forvalteres brug af variable løndele samt krav om udskydelse og fastholdelse i en vis periode for at sikre en langsigtet interesse.
Større forvaltere skal nedsætte et aflønningsudvalg.
Udvalget skal forberede bestyrelsens beslutninger vedrørende aflønning, eksempelvis via en gennemgang af lønpolitikken.
Forvalterne er derudover forpligtet til at offentliggøre oplysninger om individuelle lønninger for medlemmer af ledelsen.
Med lovforslaget benytter vi den fleksibilitet, der ligger i direktivet, og åbner mulighed for, at forvaltere af de alternative investeringsfonde kan foretage markedsføring rettet mod professionelle og private investorer.
Samtidig indfører vi dog krav om, at markedsføring til private investorer kræver en særlig tilladelse til hver enkelt fond fra Finanstilsynet.
Det er en tilladelse, der bl.a. vil være betinget af, at forvalteren opfylder en række skærpede krav til informationen og rådgivningen til de potentielle private investorer.
De nærmere betingelser herfor vil blive fastsat i en senere bekendtgørelse.
Udgangspunktet er, at der vil blive stillet de samme krav, som i dag stilles til investeringsforeninger og hedgefonde.
Med disse ord ser jeg frem til en konstruktiv udvalgsbehandling.